Nhil

Nhil Debagoiena eskualdeko (Gipuzkoa) pop-funk musika-taldea da. Aretxabaletan (Gipuzkoa) sortu zen 2017 amaieran, eta 2020an kaleratu zuten lehen diskoa: Aztarnak. Urte horretan bertan Gasteizko Txosnetako Banda Lehiaketa irabazi zuten.

Taldea Aramaioko (Araba), Eskoriatzako (Gipuzkoa), Arrasateko (Gipuzkoa) eta Aretxabaletako (Gipuzkoa) sei musikarik osatzen dute: Sara Alonso abeslari eta piano-jotzaileak, Beñat Arrieta gitarra-jotzaileak, Asel Errasti bateria-jotzaileak, Xabi Zuazabeitia baxu-jotzaileak, Lia Garai saxofoi-jotzaileak eta Aitor Ruiz de Austri tronboi-jotzaileak.

Ibilbidea 
2017an, pop-funk estiloko doinuak lantzeko asmoz elkartu ziren Beñat Arrieta gitarra-jotzailea eta Asel Errasti bateria-jotzailea. Sara Alonso abeslari eta piano-jotzailea eta Xabi Zuazabeitia baxu-jotzailea batu zituzten proiektura, eta zenbait abesti konposatu zituzten elkarrekin. 2019 amaieran Lia Garai saxofoi-jotzailea eta Aitor Ruiz de Austri tronboi-jotzailea batu ziren taldera.

Aztarnak diskoa 
2020an lehen diskoa kaleratu zuen Nhil taldeak: Aztarnak. Eskoriatzako Zaldibar antzokian aurkeztu zuten, 2020ko martxoaren 6an. Diskoak pop, funk eta rock estiloak biltzen ditu. Aretxabaletako Necrosound estudioan grabatu zuten Asel Errasti taldekidearen eskutik, eta Estanis Elorza (Doctor Master) arduratu zen masterizazioaz.

Zazpi kantuk osatzen dute diskoa; sei abesti propiok eta Berri Txarrak taldearen Maravillas abestiaren (Payola, 2009) bertsio batek. Diskoa elebiduna da: euskarazko zein ingelesezko kantuak biltzen ditu.

2020an, Gasteizko Txosnek antolatutako Banda Lehiaketaren bigarren edizioan hartu zuten parte. Lehiaketako azken fasean Iruñerriko Baizera! taldearekin, Bermeoko Etxekalte taldearekin eta Gasteizko Red iron squad taldearekin lehiatu ziren, eta irabazi egin zuten.

Bizi bagina bezala diskoa 
2022ko ekainean bigarren diskoa plazaratu zuen taldeak, Bizi bagina bezala izena duena. Disko berri honen proiektua 2020 inguruan hasi zen garatzen. Bederatzi abestitako diskoa da, hiru euskaraz dira eta sei ingelesez. Mikel Etxaburu, Lide Hernando eta Joseba Aparicio musikarien kolaborazioak izan zituen taldeak. "Dance" izan zen bigarren disko honen aurrerapen singlea.

Diskografia 
 Aztarnak (2020, autoekoizpena)
 Bizi bagina bezala (2022, autoekoizpena)

Erreferentziak

Kanpo estekak 

2020ko hamarkadako musika taldeak
Aretxabaletako musika taldeak